Ο **Τζέιμς Γουίλιαμ Νάναλι** (Σαν Χοσέ, 14 Ιουλίου 1990) είναι Αμερικανός επαγγελματίας καλαθοσφαιριστής. Με ύψος 2 μέτρα, αγωνίζεται ως σούτινγκ γκαρντ και σμολ φόργουορντ για την Παρτίζαν Βελιγραδίου. Στο NBA έχει αγωνιστεί με πέντε ομάδες (Μινεσότα Τίμπεργουλβς, Ατλάντα Χοκς, Φιλαδέλφεια 76ερς, Χιούστον Ρόκετς, Νιου Ορλίνς Πέλικανς), ενώ έχει στεφθεί και Πρωταθλητής Ευρώπης με την φανέλα της Φενέρμπαχτσε το 2017.

Σταδιοδρομία
------------

### Ε.Κ. Καβάλας (2012)

Αφότου αποφοίτησε από το πανεπιστήμιο της Καλιφόρνια στη Σάντα Μπάρμπαρα, ο Νάναλι έκανε τα πρώτα του επαγγελματικά βήματα στην Ελλάδα. Η Καβάλα άνοιξε την "αγκαλιά" της για να υποδεχθεί έναν σεσημασμένο σκόρερ από το κολεγιακό πρωτάθλημα, μία φήμη που πάντως δεν τον συνόδευσε στη σύντομη παρουσία του στην Basket League.

Κι αυτό γιατί αγωνίστηκε σε μόλις δύο αναμετρήσεις, μετρώντας 9 πόντους, 6.5 ριμπάουντ και 1.5 ασίστ κατά μέσο όρο, πριν αποχωρήσει άρον άρον από τους "Αργοναύτες", για να αντικατασταθεί από τον Τζέρεμι Φίαρς. Παρότι οι αριθμοί του δεν ήταν τόσο απογοητευτικοί, η κακή του εμφάνιση στο παιχνίδι της δεύτερης αγωνιστικής με τον Πανελευσινιακό, όπου είχε 6 πόντους με 2/5 σουτ και 2/2 βολές, φαίνεται πως αποτέλεσε τη σταγόνα που ξεχείλισε το ποτήρι της υπομονής των ανθρώπων της ομάδας.

### Μπέικερσφιλντ Τζαμ (2012-2014)

Στη συνέχεια ο Νάναλι δοκίμασε τις δυνάμεις του για μία διετία στη D-League, με τα χρώματα των Μπέικερσφιλντ Τζαμ.

### Ατλάντα Χοκς (2014)

Στις 11 Ιανουαρίου 2014 υπέγραψε συμβόλαιο διάρκειας 10 ημερών με τους Ατλάντα Χοκς. Στις 22 Ιανουαρίου 2014 υπέγραψε δεύτερο συμβόλαιο 10 ημερών με την ομάδα.

### Τέξας Λέτζεντς (2014)

Στις 20 Φεβρουαρίου 2014 εντάχθηκε στους Τέξας Λέτζεντς.

### Φιλαδέλφεια 76ερς (2014)

Στις 17 Μαρτίου 2014 υπέγραψε συμβόλαιο διάρκειας 10 ημερών με τους Φιλαδέλφεια 76ερς, το οποίο ανανεώθηκε για 10 ακόμη ημέρες.

### Κανγκρεχέρος ντε Σαντούρσε (2014)

Στις 7 Μαΐου 2014 εντάχθηκε στην Πουερτορικανή ομάδα Κανγκρεχέρος ντε Σαντούρσε, από την οποία αποχώρησε στις 26 Μαΐου 2014 έχοντας αγωνιστεί σε μόλις 6 παιχνίδια.

### Εστουδιάντες (2014)

Στις 17 Σεπτεμβρίου του 2014 υπέγραψε συμβόλαιο με την ισπανική Εστουδιάντες.

### Μακάμπι Ασντόντ (2014)

Στις 2 Δεκεμβρίου του 2014 εντάχθηκε στην ισραηλινή Μακάμπι Ασντόντ. Με την Μακάμπι είχε απολογισμό 17,8 πόντους και 7,8 ριμπάουντς ανά παιχνίδι.

### Αβελίνο (2015-2016)

Στις 22 Αυγούστου του 2015 ο Νάναλι υπέγραψε συμβόλαιο με την ιταλική Αβελίνο. Ολοκλήρωσε την κανονική περίοδο με 18.4 πόντους (με 39.3% στα τρίποντα και 91.3% στις βολές), 4.3 ριμπάουντ και 2.1 ασίστ κατά μέσο όρο στα 31.6 λεπτά που βρισκόταν στο παρκέ, αποτελώντας τον βασικότερο λόγο για τον οποίο η ιταλική ομάδα έκανε την έκπληξη, τερματίζοντας στην τρίτη θέση του βαθμολογικού πίνακα. Αυτό είχε ως αποτέλεσμα να αναδειχθεί ο πολυτιμότερος παίχτης του ιταλικού πρωταθλήματος.

### Φενέρμπαχτσε (2016-2018)

Τον Ιούλιο του 2016 ο Νάναλι υπέγραψε συμβόλαιο με την Φενέρμπαχτσε για 1+1 χρόνια. Στις 23 Ιουλίου του 2018 αποχώρησε από την τουρκική ομάδα. Την περίοδο 2017-18 στην Ευρωλίγκα είχε κατά μέσο όρο 9,3 πόντους, 2,1 ριμπάουντ και 1,3 ασίστ ανά παιχνίδι με ποσοστό πάνω από 54% στα σουτ δύο πόντων και 55,4% σε απόπειρες τριών πόντων.

### Μινεσότα Τίμπεργουλβς (2018-2019)

Τη σεζόν 2018-2019 ο Αμερικανός φόργουορντ μετά από μία τετραετία στην Ευρώπη, θα αγωνιστεί και πάλι στο κορυφαίο πρωτάθλημα του κόσμου. Ο 28χρονος απέρριψε πολλές προτάσεις από ομάδες της Ευρωλίγκας, αφού από τη στιγμή που αποχώρησε από την Φενέρμπαχτσε προτεραιότητα του ήταν να επιστρέψει στο ΝΒΑ. Στις 8 Αυγούστου του 2018 υπέγραψε συμβόλαιο με τους Μινεσότα Τίμπεργουλβς από τους οποίους έμεινε ελεύθερος στις 6 Ιανουαρίου του 2019. Ο Νάναλι αγωνίστηκε συνολικά σε 13 ματς έχοντας 2,1 πόντους σε 4,9 λεπτά κατά μέσο όρο. 

### Χιούστον Ρόκετς / Αρμάνι Μιλάνο (2019)

Στις 16 Ιανουαρίου του 2019 υπέγραψε συμβόλαιο διάρκειας 10 ημερών με τους Χιούστον Ρόκετς το οποίο δεν ανανεώθηκε.O Νάναλι πρόλαβε να αγωνιστεί σε μόλις 2 αγώνες σημειώνοντας κατά μέσο όρο 4.5 πόντους και 1 ασίστ σε περίπου 19 λεπτά συμμετοχής. Στις 27 Ιανουαρίου του 2019 ανακοινώθηκε η απόκτησή του από την Αρμάνι Μιλάνο με συμβόλαιο διάρκειας μέχρι το καλοκαίρι του 2020. Στην Αρμάνι έπαιξε μέχρι το τέλος της σεζόν έχοντας στην Ευρωλίγκα σε 10 αγώνες, 14,1 πόντους με 42,1% στα τρίποντα, 2,9 ριμπάουντ και 2,2 ασίστ και το καλοκαίρι του 2019, έμεινε ελεύθερος.

### Κίνα / Φενέρμπαχτσε (2019-2020)

Το καλοκαίρι του 2019, υπέγραψε με την κινέζικη Σαγκάη Σαρκς. Έμεινε εκεί μέχρι τον Γενάρη του 2020, όταν και επέστρεψε στην Τουρκία για την Φενέρμπαχτσε. Στις 16 Φεβρουαρίου 2020, κατέκτησε το κύπελλο Τουρκίας, νικώντας την Νταρουσάφακα 74-71. Στην ανασκόπηση της δεκαετίας 2010-2020 στην Ευρωλίγκα ο Νάναλι βρέθηκε στην πρώτη θέση με το καλύτερο κάρφωμα μετά από επιθετικό ριμπάουντ (Putback).

### Νιου Ορλίνς Πέλικανς (2021)

Στις 12 Απριλίου 2021, συμφώνησε με τους Νιου Ορλίνς Πέλικανς. Σε 9 αγώνες μέτρησε κατά μέσο όρο 1,7 πόντους και 1 ριμπάουντ.

### Μακάμπι Τελ Αβίβ (2021-2022)

Στις 27 Ιουνίου 2021, ανακοινώθηκε από την Μακάμπι Τελ Αβίβ, με συμβόλαιο διάρκειας δύο ετών (1+1). Την 1η Φεβρουαρίου 2022 κόντρα στην Ζαλγκίρις Κάουνας, μέτρησε 32 πόντους (6/7 δίποντα, 6/7 τρίποντα, 2/2 βολές), 2 ριμπάουντ, 1 κλέψιμο και 1 ασίστ και συγκέντρωσε 38 βαθμούς στην αξιολόγηση (PIR). Έτσι αναδείχτηκε MVP της αγωνιστικής (24ης) στην Ευρωλίγκα, για πρώτη φορά στην καριέρα του. Συνολικά, μέτρησε 9.5 πόντους, 2.6 ριμπάουντ, 1.8 ασίστ και 0.5 κλεψίματα μ.ό. σε 32 συμμετοχές στην Ευρωλίγκα. Στο Ισραήλ δεν κατέκτησε κάποιο τρόπαιο.

### Παρτιζάν (2022-σήμερα)

Στις 13 Ιουλίου 2022, ανακοινώθηκε από την Παρτίζαν Βελιγραδίου, και έτσι βρέθηκε ξανά με τον Ζέλικο Ομπράντοβιτς έπειτα από τη συνεργασία τους στη Φενέρμπαχτσε. Στις 22 Ιουνίου 2023, κατέκτησε την Αδριατική Λίγκα, αφού η Παρτίζαν νίκησε με 3-2 στη σειρά των τελικών τον Ερυθρό Αστέρα, με τον ίδιο να έχει στον τελικό αγώνα 12 πόντους, 1 ριμπάουντ και 2 ασίστ. Την αγωνιστική περίοδο 2022-23,μέτρησε 9.2 πόντους (58% δίποντα, 40.5% τρίποντα, 88.5% βολές), 2.1 ριμπάουντ και 1.8 ασίστ ανά 22'21" σε 37 παιχνίδια της Ευρωλίγκα. Αντίστοιχα στην Αδριατική Λίγκα είχε 9.7 πόντους (53.9% δίποντο, 51.1% τρίποντο, 87.5% βολές), 1.7 ριμπάουντ και 1.7 τελικές πάσες σε 36 αναμετρήσεις. Στις 15 Ιουλίου 2023, ανανέωσε το συμβόλαιό του με την Παρτιζάν μέχρι το καλοκαίρι του 2024. Στις 12 Απριλίου 2024 κόντρα στην Βαλένθια είχε 19 πόντους με 4 ασίστ και 2 ριμπάουντ και με 27 βαθμούς στο σύστημα αξιολόγησης, μοιράστηκε το βραβείο του MVP της 34ης αγωνιστικής, μαζί με τους Κώστα Σλούκα και Μάρκους Χάουαρντ.

Στατιστικά
----------

### Στο NBA

| Έτος | Ομάδα | ΣΑ | ΒΑΣ | ΛΑΓ | ΕΣ% | 3Π% | ΕΒ% | ΡΑΓ | ΑΑΓ | ΚΑΓ | ΚΑΓ | ΠΑΓ |
| --- | --- | --- | --- | --- | --- | --- | --- | --- | --- | --- | --- | --- |
| 2013-2014 | Ατλάντα Χοκς | 4 | 0 | **13.5** | **.333** | .300 | **.750** | **2.0** | .5 | .3 | **.3** | **4.5** |
| 2013-2014 | Φιλαδέλφεια 76ερς | 9 | 0 | 12.3 | .321 | **.333** | .600 | 1.2 | **.7** | .6 | .1 | 2.9 |
| 2018-2019 | Μινεσότα Τίμπεργουλβς | **13** | 0 | 4.9 | .429 | **.385** | .1000 | 0.3 | .4 | .1 | .0 | 2.1 |
| 2019-2019 | Χιούστον Ρόκετς | 2 | 0 | 4.5 | .192 | **.385** | .0 | 0.3 | **1.0** | 1.0 | .0 | **4.5** |
| Καριέρα | 28 | 0 | 8.8 | .321 | .350 | .769 | 0.9 | .65 | .5 | .1 | 3.5 |

### Στην Ευρωλίγκα

| Έτος | Ομάδα | ΣΑ | ΒΑΣ | ΛΑΓ | ΕΣ% | 3Π% | ΕΒ% | ΡΑΓ | ΑΑΓ | ΚΑΓ | ΚΑΓ | ΠΑΓ |
| --- | --- | --- | --- | --- | --- | --- | --- | --- | --- | --- | --- | --- |
| 2016–17 | Φενέρμπαχτσε | 34 | 11 | 17.9 | .440 | .451 | .870 | 2.0 | 1.7 | .4 | .2 | 5.6 | 5.1 |
| 2017–18 | Φενέρμπαχτσε | 29 | 18 | 20.6 | **.540** | **.554** | .897 | 2.1 | 1.3 | **.7** | .2 | 9.3 | 8.8 |
| 2018–19 | Αρμάνι Μιλάνο | 10 | 7 | 26.9 | .484 | .421 | .917 | 2.9 | 2.2 | .4 | .0 | **14.1** | 14.5 |
| 2019–20 | Φενέρμπαχτσε | 9 | 1 | 13.2 | .458 | .417 | **1.000** | 1.4 | .7 | .2 | .1 | 4.2 | 4.1 |
| 2021–22 | Μακάμπι Τελ Αβίβ | 32 | 17 | **28.3** | .456 | .407 | .898 | **3.9** | **2.6** | .6 | **.4** | 13.8 | **15.1** |
| 2022–23 | Παρτιζάν | **37** | **19** | 22.4 | .492 | .405 | .885 | 2.1 | 1.8 | .5 | .2 | 9.2 | 8.8 |
| Καριέρα | 151 | 73 | 22.1 | .480 | .440 | .899 | 2.5 | 1.8 | .5 | .2 | 9.4 | 9.4 |

Παραπομπές
----------

1. ↑  «Νάναλι, ο MVP που δεν ήθελαν ούτε στην Καβάλα». *www.sport24.gr*. Ανακτήθηκε στις 27 Ιανουαρίου 2019.
2. ↑  «NBA Development League: Bakersfield Jam Select Seven Players in 2012 Draft». *web.archive.org*. 11 Ιανουαρίου 2014. Αρχειοθετήθηκε από το πρωτότυπο στις 11 Ιανουαρίου 2014. Ανακτήθηκε στις 27 Ιανουαρίου 2019. CS1 maint: Unfit url (link)
3. ↑  «Hawks sign Nunnally to 10-day contract». *NBA.com* (στα Αγγλικά). Ανακτήθηκε στις 27 Ιανουαρίου 2019. [*νεκρός σύνδεσμος*]
4. ↑  «Hawks Sign James Nunnally to Second 10-Day Contract». *Atlanta Hawks* (στα Αγγλικά). Ανακτήθηκε στις 27 Ιανουαρίου 2019.
5. ↑  «James Nunnally G-League Stats». *Basketball-Reference.com* (στα Αγγλικά). Ανακτήθηκε στις 27 Ιανουαρίου 2019.
6. ↑  «Sixers Sign Forward James Nunnally to 10-day Contract». *Philadelphia 76ers* (στα Αγγλικά). Ανακτήθηκε στις 27 Ιανουαρίου 2019.
7. ↑  «Philadelphia 76ers Re-sign James Nunnally». *The Sixer Sense* (στα Αγγλικά). 27 Μαρτίου 2014. Ανακτήθηκε στις 27 Ιανουαρίου 2019. [*νεκρός σύνδεσμος*]
8. ↑  Erik (7 Μαΐου 2014). «James Nunnally added by Santurce». *Court Side Newspaper* (στα Αγγλικά). Ανακτήθηκε στις 27 Ιανουαρίου 2019.
9. ↑  «Cangrejeros de Santurce waive James Nunnally, sign David Jackson». *Sportando* (στα Αγγλικά). Ανακτήθηκε στις 27 Ιανουαρίου 2019.
10. ↑  Erik (17 Σεπτεμβρίου 2014). «James Nunnally added by Estudiantes». *Court Side Newspaper* (στα Αγγλικά). Ανακτήθηκε στις 27 Ιανουαρίου 2019.
11. ↑  Erik (2 Δεκεμβρίου 2014). «James Nunnally moves to Maccabi Ashdod». *Court Side Newspaper* (στα Αγγλικά). Ανακτήθηκε στις 27 Ιανουαρίου 2019.
12. ↑  «Sidigas Avellino announces James Nunnally». *Sportando* (στα Ιταλικά). Ανακτήθηκε στις 27 Ιανουαρίου 2019.
13. ↑  «James Nunnally - legabasket.it». *web.legabasket.it*. Αρχειοθετήθηκε από το πρωτότυπο στις 2 Ιουνίου 2016. Ανακτήθηκε στις 27 Ιανουαρίου 2019.
14. ↑  «M.V.P. 'Regular Season' 2015/16 - James Nunnally». *www.legabasket.it*. Αρχειοθετήθηκε από το πρωτότυπο στις 5 Μαρτίου 2017. Ανακτήθηκε στις 27 Ιανουαρίου 2019.
15. ↑  «Νάναλι και Ντουβερίογλου στη Φενέρ». *www.sport24.gr*. Ανακτήθηκε στις 27 Ιανουαρίου 2019.
16. ↑  «Τέλος ο Νάναλι από την Φενέρμπαχτσε». *www.sport24.gr*. Ανακτήθηκε στις 27 Ιανουαρίου 2019.
17. ↑  «Στους Τίμπεργουλβς ο Νάναλι». *to10.gr*. 8 Αυγούστου 2018. Ανακτήθηκε στις 27 Ιανουαρίου 2019.
18. ↑  «Ελεύθερος από Τίμπεργουλβς ο Νάναλι». *sport-fm.gr*. Ανακτήθηκε στις 27 Ιανουαρίου 2019.
19. ↑  Team, Sportime (16 Ιανουαρίου 2019). «Οι Χιούστον Ρόκετς πήραν τον Νάναλι!». *SportimeGreece*. Ανακτήθηκε στις 27 Ιανουαρίου 2019.
20. ↑  «Ατυχία για Τζέιμς Νάναλι και ξανά ελεύθερος!». *Eurohoops*. 22 Ιανουαρίου 2019. Ανακτήθηκε στις 27 Ιανουαρίου 2019.
21. ↑  «Με τη βούλα στην Αρμάνι Μιλάνο ο Νάναλι». *www.sport24.gr*. Ανακτήθηκε στις 27 Ιανουαρίου 2019.
22. ↑  «Τζέιμς Νάναλι: Ελεύθερος από Μιλάνο, συνεχίζει στην Κίνα!». *Eurohoops*. 12 Αυγούστου 2019. Ανακτήθηκε στις 8 Ιουνίου 2020.
23. ↑  «Στην Κίνα ο Νάναλι». *SDNA*. 12 Αυγούστου 2019. Ανακτήθηκε στις 8 Ιουνίου 2020.
24. ↑  «Φενέρ: Υπογράφει τον Τζέιμς Νάναλι ! (Pic)». *Eurohoops*. 3 Ιανουαρίου 2020. Ανακτήθηκε στις 8 Ιουνίου 2020.
25. ↑  «Ευρωλίγκα: Με Θανάση Αντετοκούνμπο τα καλύτερα putback καρφώματα της δεκαετίας! (videos)». *Eurohoops*. 19 Μαρτίου 2020. Ανακτήθηκε στις 8 Ιουνίου 2020.
26. ↑  «Στους Πέλικανς ο Τζέιμς Νάναλι (pic)». *www.gazzetta.gr*. Ανακτήθηκε στις 21 Απριλίου 2021.
27. ↑  «Μακάμπι: Έκανε την έκπληξη με Νάναλι!». *Eurohoops*. 27 Ιουνίου 2021. Ανακτήθηκε στις 28 Ιουνίου 2021.
28. ↑  «Euroleague: Ο Νάναλι MVP της 24ης αγωνιστικής (vid) | Gazzetta». *www.gazzetta.gr*. Ανακτήθηκε στις 3 Φεβρουαρίου 2022.
29. ↑  «Ο Ομπράντοβιτς έφερε τον Νάναλι στην Παρτίζαν (vid) | Gazzetta». *www.gazzetta.gr*. Ανακτήθηκε στις 13 Ιουλίου 2022.
30. ↑  «Στην κορυφή της ABA Liga η Παρτίζαν του Ομπράντοβιτς με αυτοκρατορικό Πάντερ». *www.sport24.gr*. Ανακτήθηκε στις 22 Ιουνίου 2023.
31. ↑  «Ο Τζέιμς Νάναλι έμεινε στο Βελιγράδι για λογαριασμό της Παρτίζαν». *www.sport24.gr*. Ανακτήθηκε στις 16 Ιουλίου 2023.
32. ↑  «EuroLeague: Ο Σλούκας μοιράστηκε με Χάουαρντ και Νάναλι το βραβείο του MVP της 34ης αγωνιστικής | Gazzetta». *www.gazzetta.gr*. Ανακτήθηκε στις 13 Απριλίου 2024.